Paterna col·labora en la campanya per a fomentar el reciclatge d’aparells electrònics i elèctrics
23/11/2015

# Paterna col·labora en la campanya per a fomentar el reciclatge d’aparells electrònics i elèctrics

[![La regidora Nuria Campos junt amb les bici-informadora](/images/noticias/2015/11/Nuria-campos-biciinformadores.jpg)](/images/noticias/2015/11/Nuria-campos-biciinformadores.jpg)

23.11.2015

Núria Campos recorda que els paterners disposen d’un servici municipal de retirada d’efectes, que realitza l’empresa adjudicatària de l’arreplega de residus urbans, tocant al telèfon 96 134 16 08

La regidora d’Infraestructures de l’Ajuntament de Paterna, Núria Campos, ha assistit hui a la presentació de la campanya de conscienciació per a fomentar el reciclatge d’aparells electrònics i elèctrics.

Sota el lema “Tot el que es connecta es recicla”, Campos, en representació del municipi de Paterna, ha acudit al Complex Administratiu 9 d’Octubre per a conéixer de primera mà els detalls d’esta campanya dirigida a les localitats de més de 50.000 habitants.

La regidora ha destacat la utilitat de la iniciativa i, sobretot, s’ha referit als bici-informadors, com “una fórmula, sostenible, nova i original de promocionar el reciclatge i de lluitar contra la contaminació i el malbaratament energètic que, en breu, estarà a disposició dels paterners i paterneres”.

En este sentit, Núria Campos ha incidit en la importància de reutilitzar i reciclar i ha destacat l’absoluta col•laboració del consistori en este objectiu.

A este respecte, ha recordat que “a Paterna, els veïns i veïnes tenen a la seua disposició un Servici d’Arreplega de Mobles i Efectes que poden sol•licitar quan necessiten tocant al telèfon 96 134 16 08 i ha subratllat que, en el cas de les persones majors de 65 anys, els operaris s’encarreguen de pujar fins al domicili del sol•licitant i arreplegar l’aparell en qüestió”.

Finalment, Campos ha indicat que tot el que funciona amb electricitat, piles o combustible, es recicla i, donat el seu efecte contaminant, mai cal tirar-ho al fem, sinó depositar-ho en un punt net o en una botiga d’aparells elèctrics de més de 400 m2, en el cas d’aquells aparells de fins a 25 cm (mòbils, tablets, planxes, depiladoras, etc) o deixar-ho en la botiga o entregar-li-ho a l’instal•lador, en el cas d’aquells aparells de més de 25 cm (ordinadors, TV, llavadores, llavaplats, etc.).